section_heading: Wigglesworth kao čovjek
paragraph_text: Wigglesworthov moto bio je „Samo vjeruj.“ Tvrdio je da je jedina knjiga koju je ikad pročitao Biblija, i nije dopuštao novine u svome domu. Mnogi su njegove metode smatrali odveć nasilnima, jer je često znao udariti bolesnika u bolesno mjesto, vjerujući da ne udara ljude, nego onoga koji uzrokuje bolesti – đavla. Jedan takav incident dogodio se kada su u dvoranu doveli čovjeka u krevetu. Kad je došao njegov red na molitvu, Wigglesworth je zapovijedio bolesti da izađe i snažno ga udario šakom u trbuh i nastavio dalje. Kako su pored čovjeka bili doktori, bili su zaprepašteni i pregledali su ga te ustanovili da je umro. Wigglesworth se nije obazirao. Nakon 15 – ak minuta čovjek je došao sebi i shvatio da je potpuno ozrdravio. Također su Wigglesworthove metode bile vrlo elastične. Ponekad je molio za iscjeljenje, ponekad uz to i pomazivao uljem, a nekad bi samo zapovijedio bolesti ili demonu da ode. Prilikom posjeta Švedskoj, vlasti su mu zabranile da u parku gdje se skupilo oko 10 000 ljudi polaže ruke. Tada je rekao ljudima da polože ruke sami na sebe, a on je molio.Mnogi su toga dana primili svoje iscjeljenje. Wigglesworthov je govor bio jednostavan i nekad se činio pomalo grubim, čemu je možda doprinijela i njegova kršna konstitucija te yorkshirski naglasak. Često se znalo dogoditi da on sam bude puno bolesniji od bolesnika za koje je molio. Tako je u starosti obolio od bubrežnih kamenaca i često bi se na službama morao povući kako bi izmokrio kamen, a odjeća mu je znala biti natopljena krvlju dok je propovijedao. Odbijao je bilo kakav medicinski zahvat jer se zakleo da „nijedan nož neće taknuti ovo tijelo bilo u životu bilo u smrti.“ Nakon tri godine agonije izmokrio je mnogo kamenja koje je skupio u bočicu i nosio sa sobom. U dubokoj starosti je patio od išijaza koji mu je hodanje činio bolnim, ali čak i duboko u osamdesetima održavo je mnoge propovijedi i vodio službe iscjeljenja.